Coligny-twee: AfriForum begin appèlprosesPieter Doorewaard en Phillip Schutte in die hooggeregshof in Mahikeng. (Foto: Mia Spies/eNuus) Die burgerregte-organisasie AfriForum het met die proses begin om teen die vonnis van Pieter Doorewaard en Phillip Schutte van Coligny te appelleer nadat die twee mans vroeër vanjaar tronkstraf opgelê is vir die moord op ŉ tienerseun van dié dorp. Kallie Kriel, uitvoerende hoof van AfriForum, het gesê die aansoek om verlof tot appèl is reeds ingedien. Die organisasie wag in dié stadium slegs vir ŉ datum wat deur die betrokke regter verskaf moet word. Regter Ronnie Hendricks het Doorewaard (28) en Schutte (35) in Maart onderskeidelik tot effektief 18 en 23 jaar tronkstraf gevonnis op aanklag van moord, ontvoering, intimidasie, diefstal en die rig van ŉ vuurwapen. Die staat het aangevoer die twee het op 20 April 2017 die 16-jarige Matlhomola Mosweu van ŉ bewegende bakkie afgestamp of afgegooi en dat die tienerseun weens dié val gesterf het. Die staat het beweer dit het gebeur nadat die twee mans Mosweu betrap het waar hy sonneblomkoppe uit hul werkgewer, Pieter Karsten, se landerye steel. Die twee mans het tydens die verhoor egter voet by stuk gehou dat Mosweu self van die bakkie afgespring het. Die mans is in Oktober verlede jaar skuldig bevind aan die moord op Mosweu. AfriForum het besluit om Doorewaard en Schutte by te staan om teen hul skuldigbevinding te appelleer nadat daar beweer is dat Bonakele Pakisi, die enigste ooggetuie in die saak, glo teenoor twee mense erken het dat hy in die hof gelieg het toe hy gesê het hy het gesien hoe die twee mans vir Mosweu van die bakkie afgooi. Adv. Barry Roux sal die appèlproses hanteer. Roux is ŉ ervare en vername advokaat wat veral bekend geword het toe hy Oscar Pistorius verteenwoordig het toe hy aangekla is van die moord op Reeva Steenkamp.